**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1694-7/2020.

**105/2020.**

**HATÁROZAT**

 - **veszélyhelyzetben átruházott hatáskörben meghozott döntésről** -

 **a Tiszavasvári-Szorgalmatos Szennyvíz - Közmű Tulajdonközösség megszüntetésével**

 **kapcsolatos döntésről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. A Hajdúkerületi és Bihari Víziközmű Szolgáltató Zrt. (továbbiakban: Zrt.) kibővített, 2020. május 26-án megtartott igazgatósági ülését követően határozat született arról, hogy a Zrt. felügyelő bizottsága javasolja a tulajdonosi közgyűlésnek, hogy a cég igazgatósága az első féléves mutatók majdani ismeretében dolgozzon ki javaslatot a Zrt. további működésével kapcsolatban.

 Fentiek alapján a Tiszavasvári Város Önkormányzata Képviselő-testülete helyett átruházott hatáskörben eljárva 2020. március 27-én meghozott 9/2020. számú polgármesteri határozatban a Tiszavasvári-Szorgalmatos Szennyvíz - Közmű Tulajdonközösség megszüntetésének kezdeményezésével kapcsolatos **egyeztetés** határidejeként megállapított 2020. május 31-ei **határidőt meghosszabbítom**.

 A tulajdonközösség megszüntetésével kapcsolatos döntés meghozatalát a közgyűlés döntésének ismeretében, egy későbbi időpontban, legkésőbb 2020. december 31. napjáig kívánom napirendre tűzni.

II.) **Jelen döntésről tájékoztatom** Szorgalmatos Község Önkormányzatát 2020. június 15. napjáig.

**INDOKOLÁS**

Tiszavasvári Város Önkormányzata Képviselő-testülete a 2019. december 16-án megtartott rendes ülésén döntött a Tiszavasvári-Szorgalmatos Szennyvíz - Közmű Tulajdonközösség megszüntetésének kezdeményezéséről a 429/2019. (XII.16.) Kt. számú határozattal.

A határozat szerint a Képviselő-testület felhatalmazta a polgármestert arra, hogy folytassa le a tulajdonközösség megszüntetéséhez szükséges egyeztetéseket Szorgalmatos Község Önkormányzatával. Ezen egyeztetés határidejét 2020. március 31. napjában állapította meg.

A határozatban foglaltaknak megfelelően írásban (2020. január 31-én), majd ezt követően telefonon is felvettem a kapcsolatot Szorgalmatos Község Önkormányzatával az egyeztetés érdekében. Azt a tájékoztatást kaptam, hogy jelen ügyben képviselő-testületi döntés még nem született.

Mindezek alapján az ügyben további egyeztetés volt szükséges, melynek érdekében indokolt volt az egyeztetés határidejének módosítása, meghosszabbítása 2020. május 31. napjáig.

Erről Tiszavasvári Város Önkormányzata Képviselő-testülete helyett átruházott hatáskörben eljárva a 2020. március 27-én meghozott 9/2020. számú polgármesteri határozatban döntöttem, melyről tájékoztattam Szorgalmatos Község Önkormányzatát is.

A Tiszavasvári Város Önkormányzata és Szorgalmatos Község Önkormányzata a víziközmű-vagyon üzemeltetésére a Hajdúkerületi és Bihari Víziközmű Szolgáltató Zártkörűen működő Részvénytársaságot jelölték ki, és háromoldalú bérleti-üzemeltetési szerződést kötöttek. Ezen szerződés Tiszavasvári Város Önkormányzata Képviselő-testülete 132/2012. (VI.20.) Kt. számú határozatának 3. számú mellékletét képezi, a szerződés 2012. június 30-án lépett hatályba és határozott időre, 15 évre jött létre.

A HBVSZ Zrt. 2020. május 26-án kibővített igazgatósági ülést tartott, melyen én is részt vettem. Az igazgatósági ülését követően határozat született arról, hogy a Zrt. felügyelő bizottsága javasolja a tulajdonosi közgyűlésnek, hogy a cég igazgatósága az első féléves mutatók majdani ismeretében dolgozzon ki javaslatot a Zrt. további működésével kapcsolatban.

Az igazgatóság által kidolgozott javaslatban foglaltak ismeretében lesz lehetőség a Tiszavasvári-Szorgalmatos Szennyvíz - Közmű Tulajdonközösség megszüntetésével kapcsolatos döntést meghozni tekintettel arra, hogy a tulajdonközösség megszüntetése a Zrt-vel fennálló bérleti-üzemeltetési szerződést is érinti. A Zrt. további működésével kapcsolatos döntés kihatással lehet a tulajdonközösség megszüntetésének kezdeményezésére. A tulajdonközösség megszüntetésével kapcsolatos döntés meghozatalát a közgyűlés döntésének ismeretében, egy későbbi időpontban, legkésőbb 2020. december 31. napjáig kívánom napirendre tűzni.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. május 28.

 **Szőke Zoltán**

 **polgármester**